MRK bevind Zwelithini onskuldig aan haatspraakKoning Goodwill Zwelithini deur Reinhardt Hartzenberg, Wikimedia Commons Die Menseregtekommissie het Vrydag gesê alhoewel Zoeloe-koning Goodwill Zwelithini se uitsprake skadelik was vir uitlanders, het hy nie geweld aangehits teen migrante nie. Lawrence Mushwana, voorsitter van die MRK, het Vrydag tydens ŉ mediakonferensie gesê Zwelithini se uitsprake, tydens ŉ toespraak wat hy in Maart verlede jaar in Pongola, KwaZulu-Natal gelewer het, het nie aktief geweld aangehits nie, maar dit was wel diskrimerend. “Uit ŉ analise van die uitsprake van die respondent, in die getranskribeerde weergawe van sy toespraak, is die kommissie van mening dat die respondent in geen stadium ŉ versoek gerig het om wapens op te neem of om ŉ gewelddadige aanval teen migrante van stapel te stuur nie,” het Mushwana aan verslaggewers in Johannesburg gesê. “Sy uitsprake het nie geweld aangehits nie, aangesien hy nie aktief die gehoor aangemoedig of druk op hulle geplaas het om gewelddadige misdade teen migrante te pleeg nie.” Hy het egter gesê Zwelithini se toespraak het ŉ omgewing geskep waar daar teen uitlanders gediskrimineer kan word. “Om vir mense te sê hulle is misdadigers en hulle is hier om die land se rykdom te steel, is skadelik. Hierdie tipe sielkundige kondisionering kan uiteindelik tot diskriminasie lei en ŉ klimaat bevorder wat tot geweld teen migrante lei.” Zwelithini het in sy toespraak uitlanders daarvan beskuldig dat hulle “die strate bevuil”. Hy het ook ŉ beroep op uitlanders gedoen om hul sakke te pak en huis toe te gaan. Mushwana het gesê ŉ Zoeloetaal-kenner wat die kommissie in sy ondersoek bygestaan het, het beslis dat die uitlatings nie geweld aanhits nie. “In die geskiedenis van die Zoeloe-nasie, kan die koning sy siening reguit en onbeskof deel, sonder om te bedoel dat hy aanstoot wil gee teenoor ŉ spesifieke individu. Met verwysing na die versoek dat ‘uitlanders en hul bagasie huis toe gestuur moet word’, het die kenner bevind dat die verwysing na bagasie gedoen word op die aanname dat straatverkopers onwettig in Suid-Afrika is,” het Mushwana bygevoeg. Die African Diaspora Forum, Lawyers for Human Rights en ander individue het die klag teen die koning aanhangig gemaak. Hulle het gesê Zwelithini se uitlating het geweld teen uitlanders aangehits en het daartoe gelei dat xenofobiese aanvalle weer verlede jaar in KwaZulu-Natal opgevlam het. Sewe persone is verlede jaar dood en duisende is haweloos gelaat toe geweld teen uitlanders groot dele van die land geteister het. Mushwana het gesê Zwelithini het tydens sy toespraak ook plaaslike inwoners veroordeel dat hulle geweld gepleeg het teen uitlanders. “Ongelukkig is dié aspek van die koning se toespraak nie in die mediaberigte oor die geleentheid gedek nie.” Zwelithini het aangevoer dat hy buite konteks aangehaal is deur “onjuiste verslaggewing” en dat die media nie Zoeloe verstaan nie. Hy het die kommissie versoek om mediaberigte te ondersoek oor die toespraak wat hy gelewer het. Mushwana het gesê alhoewel Zwelithini nie na spesifieke mediaberigte verwys het nie, is die kommissie nie die regte instansie om die klag te ondersoek nie. Die pers-ombudsman is die regte platform om die koning se besware aan te spreek.